ขีดเส้นตาย18ก.พ.ตัดงบลงทุนโครงการไม่พร้อม
แห่ของบลงทุนงบ 2559 เฉียด 6 แสนล้าน สำนักงบขีดเส้น 18 ก.พ. ตัดโครงการที่ยังไม่ออกแบบ
22 ม.ค. 2558

แห่ของบลงทุนงบ 2559 เฉียด 6 แสนล้าน สำนักงบขีดเส้น 18 ก.พ. ตัดโครงการที่ยังไม่ออกแบบ
นายสมศักดิ์ โชติรัตนะศิริ ผู้อำนวยการสำนักงบประมาณ กล่าวในงานสัมมนาการจัดทำงบประมาณปี 2559 กับหน่วยงานราชการและรัฐวิสาหกิจ ว่า ขณะนี้มี 20 กระทรวง กับอีก 8 หน่วยงาน ของบลงทุนในปี 2559 เป็นวงเงิน 5.96 แสนล้านบาท ซึ่งจะต้องพิจารณาโครงการที่มีความพร้อมดำเนินการอย่างแท้จริง เพื่อตัดงบลงทุนให้อยู่ในกรอบที่ตั้งไว้ 5.44 แสนล้านบาท หรือ 20% ของงบประมาณ
ทั้งนี้ การพิจารณางบลงทุนของหน่วยงานต่างๆ ต้องเป็นโครงการที่มีความพร้อมลงทุนจริง มีรายละเอียดเงื่อนไขการประมูล มีการศึกษาความเป็นไปได้ของโครงการ และสำรวจออกแบบแล้ว จึงจะพิจารณา หากไม่มีก็จะตัดออก ไม่ได้งบลงทุนในปี 2559 ทันที
สำหรับโครงการที่ยังไม่ได้ศึกษาสำรวจออกแบบ สามารถทำเรื่องของบปี 2558 จากสำนักงบฯ เพื่อนำไปดำเนินการ แต่หากถึงวันที่ 18 ก.พ.นี้ ยังไม่สามารถสำรวจออกแบบ ก็มีแนวโน้มสูงที่โครงการดังกล่าวจะไม่ได้รับจัดสรรงบลงทุนปี 2559
นอกจากนี้ โครงการลงทุนในงบประมาณปี 2559 จะต้องเริ่มทำสัญญากับผู้รับเหมาตั้งแต่การพิจารณาร่าง พ.ร.บ.งบประมาณ 2559 ในวาระ 2 และ 3 เพื่อให้เบิกจ่ายกระตุ้นเศรษฐกิจได้เร็ว
ทั้งนี้ นายกรัฐมนตรีกำชับให้ส่วนราชการจัดอันดับความสำคัญการใช้เงินลงทุน ให้สอดคล้องกับรายได้ที่มีอยู่จำกัด และปรับลด ชะลอ หรือยกเลิกงบกองทุนหมุนเวียนที่ไม่จำเป็น รวมทั้งลดงบให้สอดคล้องกับราคาน้ำมันที่ลดลงมากในช่วงนี้ เพื่อนำไปใช้ดำเนินงานตามยุทธศาสตร์ของรัฐบาลเพิ่มเติม
โดยสำนักงบฯ คาดว่าจะปรับลดงบลงทุนในส่วนของราคากลางได้ 5% แต่ส่วนที่เกี่ยวข้องกับน้ำมันอาจลดได้ถึง 10% รวมทั้งอาจปรับลดงบที่่ยังไม่ประกวดราคา สำหรับงบปี 2558 ที่ยังเหลืออยู่ 1.5 แสนล้านบาทได้เพิ่มเติมด้วย